Miksi poliisi on hiljaa Länsi-Tampereen epäillyistä seksuaalirikoksista? Ristiriitainen tiedotus herättää vain lisää hämmennystä

Torstaina poliisi tiedotti tutkivansa Länsi-Tampereella tapahtuneita epäiltyjä seksuaalirikoksia raiskauksena ja raiskauksen yrityksenä. Molemmissa tapauksissa kohteina on ollut alakouluikäinen tyttö. Lue lisää: Länsi-Tampereen epäiltyjä lapsiin kohdistuneita seksuaalirikoksia tutkitaan raiskauksena ja raiskauksen yrityksenä - Poliisi edelleen hyvin niukkasanainen Poliisi ei ole ottanut yhtään epäiltyä kiinni. Tällä hetkellä tapausten ei epäillä liittyvän toisiinsa. Tapauksista tiedetään kellonajat ja paikat kaupunginosan tarkkuudella. Tampereen kaupunki on tiedottanut tapauksista kaikkien koulujen vanhemmille jopa kolmella erillisellä Helmi-viestillä. Samaan aikaan poliisi vakuuttaa, että ei ole syytä yleiseen huoleen tai pelkoon lasten ulkona liikkumisesta. Kaiken kaikkiaan poliisi on erittäin vaitonainen tapauksista. Tiedotteessa kerrotaan, että lisätietoa poliisi antaa aikaisintaan maanantaina eli neljän päivän päästä. Aamulehti yritti ottaa torstaina iltapäivällä yhteyttä tutkinnanjohtajaan useita kertoja tuloksetta. Tilanne koetaan siis selvästi vakavaksi, mutta epämääräinen tiedotuslinja saa aikaan ennen kaikkea hämmennystä. Toki on selvää, että jos asiasta ei ole enempää tietoa, siitä on mahdoton mitään kertoa. Silti olisi hyvä edes yrittää antaa vastauksia monen tamperelaisen mielessä oleviin kysymyksiin. Millä perusteilla poliisi voi sanoa, ettei syytä yleiseen huoleen ole, vaikka ketään ei ole otettu kiinni? Millaisissa olosuhteissa epäillyt teot ovat tapahtuneet tämänhetkisen tiedon mukaan? Millä tavoin ne eroavat toisistaan? Onko epäillyistä tai heidän suhteestaan epäiltyihin uhreihin minkäänlaista käsitystä? Millaisten seikkojen valossa poliisi voi sanoa, että teot eivät liity toisiinsa? Kuinka tutkinta jatkuu? Jos asiasta ei ole syytä olla huolissaan, miksi kaikkien kaupungin oppilaiden vanhemmille lähetetään useita viestejä? Päivitys 6.4. kello 14.44.: poliisi tiedotti lisää asiasta perjantaina 5.4.. Lue uutinen: Tesoman epäilty lapsen törkeä raiskaus tapahtui metsäalueella, ”sosiaalinen media on vahvasti mukana” – Poliisi: tällä hetkellä ei ole näyttöä, että tekijä olisi ulkomaalaistaustainen